advokát Pavol Hagyari, ktorý je presvedčený, že štát sa prehrešil voči zákonu o zodpovednosti za škodu spôsobenú rozhodnutím orgánu štátu.
Okrem toho mali nebankové subjekty obrovskú reklamu. "Išlo o trestné činy v hlavnom vysielacom čase a v priamom prenose," hovorí advokát.
Podľa Hagyariho mnohých klientov štátne orgány poškodili nesprávnym úradným postupom. "Nezačalo sa včas trestné stíhanie, nezatvorili sa pobočky, nezablokovali účty." Štátne inštitúcie však tvrdia, že v rámci svojich možností spravili všetko.
Materiál, ktorý pred dvoma rokmi prerokovala vláda, hovorí o náznakoch ekonomických problémov nebankových subjektov už v rokoch 1997 a 1998. V tom čase kontrolovali účty Horizontu Slovakia daňové orgány. "V rokoch 1997 a 1998 boli vykonané komplexné kontroly s nálezom. Od roku 1998 po 2001 boli vykonané priebežné kontroly DPH a taktiež bol zistený nález," povedal súčasný hovorca Daňového riaditeľstva Robert Merva. Podrobnejšie informácie o nezrovnalostiach v Horizonte nemohol poskytnúť, pretože podliehajú tajomstvu.
Ďalší impulz dostali košickí vyšetrovatelia od finančnej polície v roku 2001, teda rok pred hromadným zatváraním pobočiek. Hovorca košickej prokuratúry však tvrdí, že to nestačilo.
Nemenovaný vysoký dôstojník polície si zasa myslí, že veľké rezervy boli v práci finančnej polície, ako aj košických vyšetrovateľov. "Podnety im pritom dávala Národná banka Slovenska aj ministerka financií Brigita Schmögnerová," hovorí nemenovaný zdroj.
Hagyari chce žalobu oprieť o zákon číslo 58 z roku 1969 o zodpovednosti za škodu spôsobenú rozhodnutím orgánu štátu alebo jeho nesprávnym úradným postupom a o paragraf 415 Občianskeho zákonníka. Pripomína, že v Českej republike, ktorá už mala za sebou krach družstevných záložní, takzvaných kampeličiek, orgány činné v trestnom konaní postupovali razantne a Horizont v priebehu týždňa odišiel z trhu.
(eko)
Najdôležitejšie správy z východu Slovenska čítajte na Korzar.sme.sk.